**Монгол Улсын Их Хурлын 2008 оны Тавдахь удаагийн анхдугаар чуулганы Хууль зүйн байнгын хорооны 9 дүгээр сарын 09-ний өдөр (Лхагва гараг)-ийн хуралдаан 17 цаг 10 минутад Төрийн ордны \"В\" танхимд эхлэв.**

УИХ-ын гишүүн Ц.Нямдорж ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв.**

            **Чөлөөтэй**. С.Баяр, Х.Баттулга, С.Баярцогт,  Ч.Сайханбилэг

            **Өвчтэй**:   Э.Бат-Үүл

**Тасалсан**:  Ж.Сүхбаатар

**Нэг. Байнгын хорооны даргад нэр дэвшүүлэх тухай**

Хэлэлцэж буй асуудалтай холбогдуулан УИХ-ын Хууль зүйн байнгын хорооны референт Б.Баасандорж  байв.

Хууль зүйн байнгын хорооны даргад нэр дэвшүүлэх тухай саналыг Улсын Их Хурлын гишүүн Д.Лүндээжанцан танилцуулав.

Уг асуудалтай холбогдуулан Улсын Их Хурлын гишүүн З.Энхболдын асуусан асуултад Улсын Их Хурлын гишүүн Д.Лүндээжанцан хариулав.

**Ц.Нямдорж:** Улсын Их Хурлын Хууль зүйн байнгын хорооны даргад УИХ-ын гишүүн Х.Жекейн нэрийг дэвшүүлье гэсэн саналтай гишүүд гараа өргөнө үү.

Зөвшөөрсөн   10

Татгалзсан     0

Бүгд                10

100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн  Ц.Нямдорж Улсын Их Хурлын чуулганы нэгдсан хуралдаанд танилцуулахаар тогтов.

**Хуралдаан  17 цаг 15 минутад өндөрлөв.**

Тэмдэглэлтэй танилцсан:

            ХУРАЛ ДАРГАЛАГЧ

            УЛСЫН ИХ ХУРЛЫН ГИШҮҮН                                          Ц.НЯМДОРЖ

            Тэмдэглэл хөтөлсөн:

            ХУРАЛДААНЫ НАРИЙН

            БИЧГИЙН ДАРГА                                                                 Д.ЦЭНДСҮРЭН

**МОНГОЛ УЛСЫН ИХ ХУРЛЫН 2008 ОНЫ ТАВ ДАХЬ УДААГИЙН**

**АНХДУГААР ЧУУЛГАНЫ ХУУЛЬ ЗҮЙН БАЙНГЫН ХОРООНЫ**

**9 ДҮГЭЭР САРЫН 10-НЫ ӨДӨР  (ЛХАГВА ГАРАГ)-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

            **Ц.Нямдорж:** Гишүүдийн амгаланг айлтгаж байна.  Тамгын газраас Хууль зүйн байнгын хорооны хурлыг  удирдаач гэсэн чиглэл хэлсэн учраас хорооны хурлыг эхлүүлье. Гишүүдийнхээ ирцийн мэдээг өгчих. Ардчилсан намаас хүмүүс оруулмаар байна. Ерөнхийдөө бол ирц байна. Ардчилсан намын Баттулга, Баярцогт, Гончигдорж, Сайханбилэг, З.Энхболд гэсэн гишүүд Хуулийн хорооны бүрэлдэхүүнд байгаа юм байна. Энэ гишүүдийг урьж байна. Манайхаас Сүхбаатар гишүүн алга байна тийм ээ.  Ардчилсан намын гишүүдээс хэн ирнэ гэж хэлсэн бэ?

            Гишүүдийн өдрийн амгаланг айлтгая. 2008 оны сонгуулиар байгуулагдсан Их Хурлын Хууль зүйн байнгын хорооны анхны хуралдаан эхэлснийг мэдэгдэж байна. Өнөөдөр хэлэлцэх асуудал нэг байна. Хууль зүйн байнгын хорооны даргад нэр дэвшүүлэх ийм асуудлыг ярилцах ёстой.  Хуулиараа бол Байнгын хорооны гишүүдийн дотроос нэр дэвшүүлэх заалт бий.  Ингээд  энэ асуудлаар санал хэлэх гишүүнийг урьж байна. Лүндээжанцан даргыг сонсоё.

            **Д.Лүндээжанцан**:  Хууль зүйн байнгын хорооны даргад Улсын Их Хурлын гишүүн Х.Жекейгийн нэрийг дэвшүүлэхээр  МАХН-ын бүлгээс санал оруулж байна. Жекей гишүүн  1959 онд төрсөн,  Баян-Өлгий аймгийн Алтанцөгц суманд төрсөн. Бага, дунд сургууль, Ховд аймгийн Хөдөө аж ахуйн техникум, Цэргийн нэгдсэн дээд сургууль, ОХУ-ын хилийн албаны академи,  2002-2004 онд БХИС-ийн докторантурыг тус тус дүүргэсэн. 2004 онд Оршин тогтнохын аюулгүй байдлыг хангах бодлогын хүрээнд улсын хил хязгаар, нутгийн хамгаалалтыг боловсронгуй болгох сэдвээр цэргийн шинжлэх ухааны докторын зэрэг хамгаалсан. Мэдээлэлжүүлэлтийн олон улсын академийн академич, доктор, профессор.  1983 оноос хилийн 030 дугаар ангид салааны захирагч, салбарын улс төрийн орлогч, ангийн штабын дарга, ангийн захирагч,  2000-2004 онд УИХ-ын гишүүн байсан.  2004-2006 онд Хил хамгаалах ерөнхий газрын штабын сургалт хүмүүжлийн газрын дарга,  2007-2008 онд Хил хамгаалах ерөнхий газрын дэд дарга,  2008 оноос Улсын Их Хурлын гишүүнээр ажиллаж байна.

            Жекей бригадын генераль цолтой. Жекей гишүүн төрийн бодлого боловсруулах дадлага, туршлагатай, манай тэргүүний боловсон хүчний нэг гэж бид үзэж байна. Тийм учраас Улсын Их Хурлын Хууль зүйн байнгын хорооны  даргын сонгуульт ажлыг гүйцэтгэх чадвартай. Дадлага туршлага, Улсын Их Хуралд 4 жил ажилласан. Хууль тогтоох ажлын дадлага туршлагатай. Хил хамгаалах байгууллагын  үйл ажиллагаа,  эрх зүйн зохицуулалт манай Хууль зүйн байнгын хорооны эрхлэх ажлын хүрээнд багтдаг. Ийм учраас Жекей гишүүнийг Хууль зүйн байнгын хорооны даргад санал болгож байгаа юм.

            **Ц.Нямдорж**: Лүндээ даргад баярлалаа. Танилцуулгаас асуух гишүүн байна уу.

            **З.Энхболд**: Төгссөн сургууль?

            **Д.Лүндээжанцан**: Техникум, тэгээд  Цэргийн нэгдсэн дээд сургууль, ОХУ-д академи төгссөн, шинжлэх ухааны доктор зэрэг цолтой.

            **Ц.Нямдорж:** Өөр асуулттай гишүүн байна уу? байхгүй байна. Одоо нэр дэвшигчээс асуух асуулттай гишүүн байна уу? Байхгүй байна. Нэмж нэр дэвшүүлэх гишүүн байна уу? байхгүй байна.

            Санал хураалт явуулъя.

            Улсын Их Хурлын Хууль зүйн байнгын хорооны даргад Жекей гишүүний нэрийг дэвшүүлье гэсэн саналтай гишүүд гараа өргөнө үү.  100 хувийн саналаар дэмжиж байна.

            Жекей гишүүнд амжилт хүсч байна. Байнгын хорооны ажлыг сайн удирдах байх гэж  найдаж байна. Дэмжиж ажиллана гэж гишүүдээсээ хүсч байна.

            Хурал хэлэлцэх асуудал дууссан тул хаасныг мэдэгдье. Баярлалаа.

            **Хуралдаан 17 цаг 15 минутад өндөрлөв.**

Соронзон хальснаас буулгасан:

            ХУРАЛДААНЫ НАРИЙН

            БИЧГИЙН ДАРГА                                                              Д.ЦЭНДСҮРЭН